Boer op Limpopo-plaas aangevalArgieffoto Eugene du Toit, ŉ boer van Limpopo, is Sondag in die vroeë oggendure op sy plaas tussen Groblersdal en Marble Hall aangeval. Na wat verneem word, is Du Toit nie ernstig beseer nie. Chris du Preez, bestuurder van die veiligheidsmaatskappy Loskop Vallei SOS (Special Operations Solutions), het Dinsdag aan Maroela Media gesê die aanval het omstreeks 03:00 plaasgevind. “Die boer was vermoedelik alleen by die huis toe hy deur ŉ onbekende aantal verdagtes oorval is,” het Du Preez gesê. “Hy is vasgebind waarna sy huis geplunder is.” Die verdagtes het met die boer se voertuig gevlug. Volgens Du Preez was daar vroeër die nag ook ŉ poging tot ŉ plaasaanval sowat 5 km van Du Toit se plaas, maar dié is suksesvol afgeweer. “Dit bevestig weer eens ons bewering dat daar meer as een aanval gelyktydig in ŉ sekere gebied beplan word. Sou een aanval nie realiseer nie, verskuif die aanvallers net hulle teiken en gaan voort.” Du Preez het ŉ beroep op boere in die omgewing gedoen om hul paraatheid op te skerp. Konst. Lethunya Mmuroa, polisiewoordvoerder, het die aanval aan Maroela Media bevestig. Hy het gesê twee verdagtes, onderskeidelik 33 en 39 jaar oud, is Dinsdagoggend in verband met die voorval in hegtenis geneem en moet binnekort in die Groblersdal-landdroshof verskyn.